Ontvoerde seun gevindKathlego Marite (Foto verskaf deur die SAPD) Die tienerseun van Witbank in Mpumalanga wat Sondagmiddag ontvoer is, is gevind. Brig. Leonard Hlathi, woordvoerder van die polisie, het bevestig Kathlego Marite (13) is ongedeerd gevind. “Hy is alleen aangetref in die omgewing van Witbank. Niemand is nog in hegtenis geneem in verband met die voorval nie en in dié stadium kan ons geen verdere inligting oor die ondersoek bekend maak nie.” Maroela Media het vroeër berig Marite se ouers het ŉ eis van die ontvoerders ontvang dat ŉ sekere aantal bitcoin-eenhede in ŉ spesifieke rekening inbetaal moet word voordat hul seun vrygelaat sal word. Volgens mediaberigte het die ontvoerders 15 bitcoin geëis wat gelykstaande is aan ongeveer R1,48 miljoen. Hlathi wou egter nie vroeër die presiese bedrag van die losprys bevestig nie. eNCA het ook berig Kathlego se ouers was nie eens bewus van die bitcoin-kriptogeldeenheid nie totdat die losprys geëis is. Kathlego het Sondag omstreeks 15:30 saam met twee maats in Frangipanistraat in Tasbetpark, Witbank, gespeel. “ŉ Goudkleurige Toyota Corolla met drie insittendes het langs die seuns stilgehou. Een van die mans, in swart geklee en met ŉ groen baadjie, het die slagoffer gegryp en met hom weggery,” het die polisie vroeër gesê. Kathlego se vriende het na sy ma toe gehardloop en vertel wat gebeur het. Sy het die voorval dadelik by die polisie aangemeld en ŉ saak van ontvoering is aanhangig gemaak. Enigiemand met inligting oor die voorval word versoek om kapt. Africa Nyathi te bel by 071 352 6007.